冬夜懷陳丈侍郎
作者：周孚
朝代：宋

paragraphs: 寒繒配新編，得公章貢信。
日日望公歸，枯株借餘潤。
公今向何所，寂寞返鄉郡。
風江困沿洄，雨嶺倦登頓。
豨膏運方穿，自古同此恨。
吾儕互驚惋，公意誰喜慍。
新醅醇易醉，晚稻香可飯。
已無越吟悲，那有楚騷怨。
平生白鷗盟，天與諧夙願。
玉音久不嗣，故歲行欲盡。
空齋撥殘灰，哀鴻有餘韻。
繫書元浪語，安否倩誰問。
寒燭識此懷，詩成泣餘寸。